钦定古今图书集成/明伦汇编/官常典/第667卷 > 桂彦良
## 钦定古今图书集成/明伦汇编/官常典/第667卷 > 桂彦良

按《明外史》本传：“彦良名德称，以字行，慈谿人。元乡贡
士，为包山书院山长，改平江路学教授，罢归。张士诚、
方国珍交辟之，不就。洪武六年，征诣公车，以白衣赐
宴，授太子正字。尝与秦府纪善林温入见，帝曰：‘卿二
人一为帝者师，一为王者师，其各自重’。十一年，授晋
王府右傅，帝亲为文赐之。彦良入谢，帝曰：‘江南大儒，
惟卿一人’。”对曰：“臣不如宋濂、刘基。”帝曰：“濂，文人耳，基
峻隘不如卿也。”复赐诰，称其心醇而不欺，守固而不
变。十三年更王府官制，改左长史。十五年朝京师，上
《太平十二策》。其目曰：《法天道》《广地利》《通民情》《培国脉》
《养君德》《辅圣学》、精选举、审刑狱、敦教化、严边防、蒐才
俊、《广言路》。言皆剀切。帝曰：“彦良所陈，通达事体，有裨
治道。世谓儒者泥古不通今。若彦良，可谓通儒矣。”十
八年请告归，卒。